projecte-aina/catalan_government_crawling huggingface dataset:
El director general de l'Agència Catalana de la Joventut, Cesc Poch, visita el camp de treball internacional d'arqueologia al Brull (Osona)
La Direcció General de Joventut ha registrat, fins a dia d'avui, un total de 632 activitats de lleure per aquest estiu a la Catalunya Central, que han estat notificades per les entitats organitzadores de les activitats: entitats d'educació en el lleure, associacions educatives juvenils, associacions de pares i mares, empreses i institucions.
A aquestes activitats hi ha inscrits, hores d'ara, un total de 3.769 dirigents, 368 persones de suport i 27.215 participants, que majoritàriament faran casals de vacances (16.017 inscrits i 283 activitats).
La resta d'activitats es reparteixen entre les colònies (10.498 i 174 activitats); les acampades (3.710 inscrits en 126 activitats); les rutes (852 inscrits i 38 activitats); i els camps de treball (275 inscrits i 11 activitats).
I pel que fa al lloc de realització, Osona, és fins a data d'avui, la comarca amb més participants inscrits (10.081), seguida de l'Anoia (7.054), el Bages (5.255), el Berguedà (4.984), el Solsonès (2.747) i el Moianès (1.231).
Les entitats organitzadores tenen de termini fins a set dies abans de l'inici de l'activitat per a notificar-la electrònicament a la Direcció General de Joventut, de manera que les xifres encara creixeran les properes setmanes.
Són dades que ha donat a conèixer aquest matí el director general de l'Agència Catalana de la Joventut, Cesc Poch, acompanyat de la coordinadora territorial de Joventut a Barcelona, Laura Ribalaiga, i l'alcalde del Brull, Ferran Teixidó, durant la visita al camp de treball internacional "Turó del Montgròs, archeology in Catalonia", organitzat per Joventut del 26 de juny a l'10 de juliol al Brull (Osona).
Un total de 21 voluntaris de 18 a 29 anys catalans i d'arreu del món hi fan tasques d'adequació i excavació d'una fortalesa íbera per tal de recuperar materials arqueològics que permetin conèixer més a fons aquest jaciment situat al Parc Natural del Montseny.
Al final de la visita al camp, que està gestionat per la COCAT, Poch ha posat en valor l'aposta del Govern per aquest tipus d'activitats que es basen en el compromís i la feina del jovent participant per transformar la realitat, i en el cas concret del Brull, ajuden també a recuperar la memòria.
Període d'inscripcions fins el 21 de setembre
Oberta la inscripció al programa "Delegats i delegades en 3D (Debatem, Decidim, Dinamitzem)" per al curs 2019-2020, impulsat per la Direcció General de Joventut i adreçat a tots els instituts públics i concertats interessats a fomentar la participació del seu alumnat.
El programa 3D té l'objectiu de potenciar i reforçar la tasca del delegat o delegada com a interlocutor i dinamitzador de l'aula; millorar les competències de l'alumnat i del professorat en coneixements, procediments i actituds per treballar i organitzar-se a l'aula de manera participativa; fomentar el rol actiu de l'alumnat en la presa de decisions sobre els temes que l'afecten, i millorar i incrementar la qualitat de la participació al centre educatiu.
El programa es desenvolupa en cinc fases durant tot el curs escolar: introducció al 3D i a la participació; elecció del projecte; planificació del projecte participatiu; realització del projecte participatiu, i avaluació i continuïtat.
La inscripció es pot formalitzar fins el 21 de setembre
Un cop rebut el formulari es farà una reunió informativa amb els interessats/des en participar per informar al professorat del centre en què consisteix el programa, els objectius que persegueix, el funcionament i els requisits mínims que cal tenir per poder garantir el compliment del programa.
Actualment hi participen més de 117 parelles de joves i mentors/es i ja ha esdevingut un referent en l'àmbit europeu que ha estat inclòs al projecte Includ-EU.
La Comissió Europea donarà suport al programa de mentoria social que des del passat mes de gener està impulsant el Departament de Treball, Afers Socials i Famílies i que es basa en l'acompanyament de joves que han arribat sols a Catalunya, amb la finalitat d'enfortir el seu vincle amb la societat d'acollida i facilitar-ne la seva inclusió social.
La dinàmica de la mentoria consisteix en la creació de parelles de joves (mentorat) i referents adults (mentor) perquè es coneguin i passin temps junts, realitzant aquelles activitats encaminades a millorar les capacitats comunicatives dels joves, així com el coneixement del mercat laboral català i el teixit associatiu dels municipis on conviuen.
Amb un pressupost global aproximat de 2 milions d'euros de fons europeus, l' objectiu general del projecte Includ-EU, on entre d'altres accions s'inscriurà el programa de mentoria, és crear una xarxa informal d'intercanvi d'informació i bones pràctiques en matèria de polítiques d'insersió.
Així, cadascuna de les regions participants implementarà una prova pilot d'acord amb les seves necessitats i compartirà els aprenentatges adquirits en el marc d'una sèrie de trobades posteriors, organitzades per l'Assemblea Europea de les Regions, que juntament amb l'Organització Internacional per les Migracions (OIM) lideren el projecte on Catalunya participa amb 7 governs subestatals més.
El programa de mentoria ja s'està realitzant a 7 municipis de Catalunya.
El secretari d'Igualtat, Migracions i Ciutadania, Oriol Amorós, va fer un balanç molt positiu del programa durant una trobada d'emparellaments el passat mes de juny, quan va explicar que la intenció del govern és seguir potenciant totes aquelles accions que promouen el coneixement i reconeixement mutu, i l'experiència de la mentoria ha resultat ser molt satisfactòria tant pel mentor com pel mentorat.
També va apuntar a la importància d'"introduir la proposta a un projecte liderat per l'OIM i l'AERA, amb el suport de la CE, és un aval internacional que ens permetrà traslladar una bona pràctica arreu d'Europa i ha de servir, entre altres coses, per transformar l'opinió pública europea".
Així doncs, l'oportunitat de recollir i sistematitzar l'experiència tal i com planteja el projecte Includ-EU serà sens dubte un factor clau pel desenvolupament òptim del programa en el futur, doncs la voluntat del govern és que es pugui implementar a tots els municipis que compten amb aquests nou perfil de persones nouvingudes.
L'objectiu principal del projecte és fomentar el retorn i la inserció laboral de joves al medi rural.
La sub-directora general de Planificació Rural del Departament d'Agricultura, Ramaderia, Pesca i Alimentació (DARP) de la Generalitat de Catalunya, Laura Dalmau, acompanyada del director general de l'Agència Catalana de Joventut, Cesc Poch, ha inaugurat, aquest matí, a l'Ajuntament de Prullans, la V Jornada tècnica del projecte Odisseu 'Talent jove a les comarques rurals, territoris d'acollida'.
El Projecte Odisseu per al retorn i la inserció laboral de joves al medi rural és un projecte impulsat pel DARP, des de l'any 2012, i per la Direcció General de Joventut, amb la col·laboració de l'Associació d'Iniciatives Rurals de Catalunya (ARCA), la xarxa catalana de grups Leader, i la Fundació del Món Rural, i que té l'objectiu de fomentar el retorn del capital humà format en les universitats a les zones rurals d'origen, mitjançant el contacte i la implicació dels principals agents que coincideixen en la seva transició, universitats, centres de formació, empreses locals, institucions, i administracions.
En la jornada tècnica hi ha participat el personal tècnic dels grups Leader de Catalunya i la xarxa de professionals de joventut, amb l'objectiu de fer balanç de l'aplicació de les actuacions del projecte Odisseu durant l'any 2018, constituir un espai de diàleg, intercanvi d'idees i coordinació de les actuacions territorials del projecte Odisseu, i per tal de donar a conèixer les actuacions que es desenvoluparan el 2019.
Durant la jornada també s'ha presentat la ponència 'L'atracció al camp.
Percepció i atractiu de l'entorn rural per a la joventut urbana' de l'enquesta de la Joventut de Catalunya 2017, s'ha realitzat una taula d'experiències de joves que emprenen al Pirineu, un exemple d'iniciatives internacionals de joves i ruralitat d'Escòcia, i un taller de com atreure talent jove als territoris rurals.
Catalunya ha publicat i concedit cinc convocatòries dels ajuts a la cooperació Leader, en el marc de l'operació 19.3, del Programa de Desenvolupament Rural de Catalunya (PDR) 2014-2020, amb una dotació total per a tot el període de programació 2014-2020 de 7.000.000 €, que representa una clara aposta del DARP pel desenvolupament de les estratègies locals dels grups Leader.
En aquestes cinc primeres convocatòries, el DARP ha aprovat 80 projectes de cooperació Leader, 22 de cooperació interterritorial entre grups d'acció local de Catalunya i 58 estratègics d'un grup Leader amb els agents del seu territori, per un import d'ajut total de 6.670.000 €, amb un cofinançament del 43% per part del Fons Europeu Agrícola de Desenvolupament Rural (FEADER).
El blog Joves a contracorrent, que impulsa el Crític en col·laboració amb l'Observatori Català de la Joventut, ha publicat un nou article que analitza la situació de les persones amb diversitat funcional en el mercat laboral i quin és el paper de l'Administració i de les empreses per millorar la seva inserció laboral.
L'article apunta que, tot i que s'ha avançat molt, encara queda molt de recorregut per normalitzar la situació d'aquest col·lectiu en el mercat de treball.
La Llei General de drets de les persones amb discapacitat i de la seva inclusió social estableix que les empreses públiques i privades que tinguin 50 o més treballadors han de tenir contractades un 2% de persones amb certificat de discapacitat.
A Catalunya, els Centres Especials de Treball (CET) reben subvencions i ajuts de la Generalitat i són un dels principals espais on aquestes persones poden treballar.
De fet, segons les dades de Social.cat, la contractació en els CET el 2016 representava el 63% del total de contractes efectuats al col·lectiu.
Complementàriament, els ajuts impulsats pel Departament de Treball i Afers Socials, com ara el Programa d'ajudes d'atenció social a persones amb discapacitat (PUA) o les subvencions a entitats per a programes de manteniment de serveis socials, han fet que les xifres millorin, encara que de forma molt lenta, conclou l'article.
Segons les últimes dades disponibles del D epartament de Treball, a Catalunya hi ha 529.104 persones amb diversitat funcional de les quals 301.600 es troben en edat laboral (entre 16 i 64 anys), però la seva taxa d'activitat és del 36%, molt per sota de la taxa de la resta de la població catalana (79%).
Joves a contracorrent és un espai impulsat per Crític, a partir de les dades que genera l' Observatori Català de la Joventut, àrea de l'Agència Catalana de la Joventut que es dedica a produir coneixement sobre la realitat social de la gent jove a Catalunya i la seva difusió.
Quines altres opcions tenen les persones joves quan decideixen emancipar-se?
La Direcció General de Joventut i el Consell Nacional de la Joventut de Catalunya (CNJC) posen en marxa un programa per impulsar models alternatius d'accés i tinença de l'habitatge als municipis de Catalunya.
La primera acció formativa serà el curs "Els models alternatius d'accés i tinença de l'habitatge i les polítiques de joventut" que tindrà lloc els dies 10 i 17 d'abril.
Les inscripcions ja estan obertes.
Amb l'objectiu comú de donar suport als municipis de Catalunya per impulsar projectes que afavoreixin l'accés a l'habitatge dels i les joves a través dels models alternatius, el programa es desenvoluparà en diferents fases i inclourà diferents propostes formatives, trobades i assessorament als ens locals que el sol·licitin.
El punt de partida és el curs "Els models alternatius d'accés i tinença de l'habitatge i les polítiques de joventut" tindrà lloc els dies 10 i 17 d'abril a Barcelona a càrrec de la Cooperativa Celobert, experta en models alternatius d'accés i tinença de l'habitatge i la Fundació La Dinamo, que impulsa habitatge cooperatiu.
D'una banda, en el curs s'aprofundirà en els diferents models d'habitatge: com ara el dret de superfície i la propietat intermèdia, la masoveria urbana i les cooperatives en cessió d'ús.
D'altra banda, es tractarà el paper de l'Administració local per impulsar-los.
Aquesta formació es completarà amb una trobada entre joves i professionals, la data de la qual està encara per concretar.
El programa també preveu l'organització d'uns tallers divulgatius dirigits a joves i a entitats juvenils que organitza el CNJC arreu del territori de Catalunya i d'una jornada divulgativa per a responsables polítics de joventut.
Finalment, la DGJ farà un acompanyament tècnic per desenvolupar projectes dels ens locals.
Els professionals dels ens locals que sol·licitin el suport tècnic hauran d'haver fet la formació prèviament i complir una sèrie de requisits tècnics.
Aquest programa és el resultat del treball conjunt entre el CNJC i la DGJ que tenen com a prioritat compartida facilitar l'emancipació residencial de les persones joves.
Fa uns mesos, durant el procés d'elaboració del Pla d'actuació territorial de joventut (PATJ), es van realitzar uns espais de treball temàtics i, concretament, en el d'habitatge es va detectar la necessitat de divulgar els models alternatius i d'impulsar-los al territori.
Tot plegat, sumat a les dificultats dels i les joves per accedir a l'habitatge, han donat forma al programa per impulsar models alternatius d'accés i tinença de l'habitatge als municipis de Catalunya.
Comencen les inscripcions a les dotze Beques Carnet Jove 2018 per fer pràctiques professionals en institucions de referència de la comunicació, la cultura, el benestar i l'esport
L'Agència Catalana de la Joventut obre avui el període d'inscripcions a les Beques Carnet Jove per a joves de 16 a 31 anys, en el marc del Programa Connecta't, que tenen com a objectiu promoure l'accés de joves al món professional en els àmbits de la comunicació, la cultura, l'acció social i l'esport.
Pel que fa a la nova beca de realització audiovisual de TV3, el jove aprendrà els mètodes i les tècniques de treball del servei de realització a la televisió pública catalana, i hi posarà en pràctica els coneixements assolits.
Així, el jove beneficiari seguirà tot el procés de realització d'un telenotícies: les reunions on es planteja l'escaleta, la distribució de temes i, especialment, la preparació del plató i la realització en directe.
També assistirà a la realització d'una transmissió esportiva des d'una unitat mòbil, farà tot el seguiment de la realització d'un capítol de la telenovel·la, i seguirà el procés de realització d'un programa en directe i un altre d'enregistrat de l'àmbit de l'entreteniment televisiu, entre d'altres funcions.
Una altra de les altres novetats de les Beques Carnet Jove és el canvi de programa radiofònic en el qual farà la seva estada professional la persona jove beneficiària de la beca de ràdio, que passarà a ser el programa Flaix Matí, de l'emissora Flaix FM.
L'objectiu principal de les Beques Connecta't Carnet Jove és la inserció professional dels joves a través de l'estada en empreses on els joves adquireixen coneixements i experiència en el seu sector professional.
El blog Joves a contracorrent, que impulsa el Crític en col·laboració amb l'Observatori Català de la Joventut, ha publicat un nou article en què recull el creixent interès de les persones joves a cercar oportunitats i viure experiències noves a l'estranger, així com les múltiples opcions que tenen a l'abast.
L'article apunta les dificultats per quantificar el número de joves que han marxat a l'estranger, per la falta d'un registre fiable, així com les motivacions per fer-ho (voluntariat, recerca de feina, per estudiar...).
Segons dades de l'Idescat, la població catalana que resideix a l'estranger ha passat de les 144.002 persones l'any 2009 a més de 284.000 persones el 2017.
Segons la mateixa font, gairebé 53.000 d'aquestes persones són joves, la qual cosa representa el 18% de la població resident a l'estranger.
Davant de l'augment del fenomen de la migració juvenil, el Govern de la Generalitat va aprovar el 2015 el Pla per a la Mobilitat Internacional amb l'objectiu d'impulsar les polítiques d'atenció a la població catalana emigrada, posant el focus en fomentar el retorn d'aquestes persones, així com la promoció de la informació i l'orientació per a la mobilitat internacional.
A banda, l'article també posa el focus en altres opcions per viatjar a l'estranger com ara els camps internacionals de treball, el servei de voluntariat europeu o el programa Erasmus+, i detalla l'experiència viscuda per dos joves durant la seva estada i quin impacte ha tingut en la seva vida, per exemple, en el moment de buscar feina.
Treballar, estudiar o fer voluntariat en són algunes i les oficines joves són un espai on poder planificar l'experiència.
Joventut i Universitats ofereixen 45 places per fomentar l'arrelament dels joves a les zones rurals a través de la inserció laboral i la competitivitat empresarial
La Direcció General de Joventut (DGJ) i la Secretaria d'Universitats i Recerca (SUR) obriran demà la convocatòria de la tercera edició del programa Pràcticum Odisseu, a través de la qual s'ofereixen fins a 45 ofertes de pràctiques universitàries remunerades en empreses radicades en municipis del món rural per a joves qualificats.
Amb aquesta iniciativa, que s'emmarca en el programa marc Odisseu, el Govern vol fomentar l'arrelament del jovent al territori i frenar el despoblament dels municipis, sobretot de les àrees rurals del país, en les franges juvenils.
Per fer-ho, posa en contacte el teixit empresarial del territori amb els joves estudiants perquè puguin obtenir la primera experiència professional al territori rural.
El Pràcticum Odisseu està adreçat a estudiants universitaris de màsters o graus oficials que hagin superat la meitat dels crèdits acadèmics.
Els joves podran fer la petició per a realitzar les pràctiques en empreses remunerades fins el proper 15 de maig al web www.odisseujove.cat.
Per la seva banda, les empreses que vulguin oferir un lloc de pràctiques tenen temps d'inscriure la seva oferta fins el 30 d'abril, mentre que aquelles empreses que finalment hagin seleccionat un candidat per a realitzar les pràctiques podran fer la sol·licitud d'ajut fins el 31 de maig.
La durada de les pràctiques serà d'un mínim de 300 hores, que es realitzaran en el transcurs del curs acadèmic actual, fins al mes de setembre.
Per la seva banda, el programa també va dirigit a les empreses radicades al món rural, concretament situades en un total de 556 municipis (el 58% del total de municipis de Catalunya), que seran les que podran cobrir la seva oferta de pràctiques gràcies als candidats joves del Pràcticum Odisseu.
El disseny del programa permet que aquestes empreses tinguin accés a candidats amb formació superior, un perfil més difícil de trobar a les zones rurals per la pròpia situació geogràfica lluny dels centres universitaris.
A la vegada, aquest factor els ajuda a incrementar la competitivitat empresarial.
En la línia del foment de l'arrelament juvenil, un dels criteris més importants per tal de fer la selecció de les empreses aspirants és la voluntat d'incorporar laboralment l'estudiant un cop acabades les pràctiques.
Les empreses que participen al programa Pràcticum Odisseu poden gaudir d'un ajut de la DGJ i la SUR -a través de l'Agència de Gestió d'Ajuts Universitaris i de Recerca (AGAUR)- per a cofinançar la remuneració de l'estudiant.
Per la seva banda, les universitats catalanes també contribueixen al projecte tot assumint els costos propis de la gestió del procés i fent difusió de les ofertes entre els seus estudiants.
L'Associació Catalana de Professionals de les Polítiques de Joventut (AcPpJ), en col·laboració amb la Direcció General de Joventut, ha posat en marxa una campanya per elaborar el nou cens de professionals de joventut de Catalunya.
Fins als 17 de juny, es podrà respondre una enquesta en línia que permetrà saber quants professionals de joventut hi ha a Catalunya i quines són les seves característiques.
Aquest dimarts, 8 de maig, s'ha activat el qüestionari adreçat als i les professionals de joventut i que podran omplir independentment de l'organització en què treballin, de la seva formació professional, de les seves condicions contractuals, dels anys d'experiència en joventut, etc. Només queden excloses les persones que fan voluntariat o són membres d'una entitat juvenil o que tenen un càrrec polític.
El qüestionari estarà disponible fins al 17 de juny per tal d'aconseguir el màxim número de respostes.
D'aquesta manera es podrà conèixer en detall els diferents perfils dels i les professionals, les trajectòries laborals, els llocs de treball, les condicions de contractació, així com les valoracions personals sobre la feina i la tasca dels i les professionals en l'àmbit de la joventut.
L'any 2008 l'AcPpJ va realitzar el primer Informe del Cens de Professionals en l'àmbit de la joventut, deu anys després es plantegen actualitzar la informació per saber quin impacte ha tingut la crisi econòmica en el col·lectiu de professionals de joventut, els canvis polítics en el país, les dificultats de la gent jove en la transició cap a la vida adulta i, en general, la realitat canviant d'aquesta darrera dècada.
El passat 26 i 27 d'abril, els membres del projecte EuroCohort (ECDP) es van reunir per segona vegada a la ciutat de Zagreb per donar un nou impuls a l'elaboració de la primera enquesta europea sobre la salut i el benestar dels infants i joves a Europa.
La sessió de treball va començar amb la intervenció del coordinador del projecte, el professor Gary Pollock de la Universitat Metropolitana de Manchester, que va oferir una visió general de la situació actual del projecte.
A continuació, Haridhan Goswami, de la Universitat Metropolitana de Manchester, va fer una conferència sobre el concepte del benestar infantil i juvenil, destacant la importància de compartir indicadors objectius i subjectius del benestar d'infants i joves, així com les implicacions més rellevants per dissenyar l'EuroCohort.
La trobada de treball estava estructura en tres temàtiques: l'anàlisi de la situació actual, la planificació de les accions de difusió i comunicació i, finalment, els plantejaments ètics de dur a terme una enquesta europea d'aquestes dimensions.
La convocatòria també va permetre que es reunissin el Comitè d'ètica i el Comitè directiu.
Durant els dos dies es van realitzar diferents tallers per conèixer els aspectes més rellevants de les polítiques nacionals en relació amb el benestar d'infants i joves (conceptes, requisits per mesurar-los i eines d'anàlisi); per debatre sobre els beneficis dels estudis longitudinals per a la societat i les polítiques, i, també, per realitzar un mapa de les xarxes polítiques que puguin contribuir a augmentar el suport polític i financer.
L'equip croata va ser l'encarregat d'organitzar aquesta segona sessió a l'Institut de Ciències Socials Ivo Pilar de Zagreb.
La propera trobada serà el 2 i 3 de juliol a Jyväskylä (Finlàndia)
La Direcció General de Joventut, a través de l'Agència Catalana de la Joventut, forma part de l'equip d'investigació, integrat per 12 països europeus.